แนวโน้มหุ้นปรับฐานลง
นักวิเคราะห์ประเมินดัชนีเช้าวันนี้แกว่งปรับฐานลงหลังปรับขึ้น 3 วันติดกัน ผิดหวังอียูซัมมิทวันแรกไม่คืบหน้า รอผลวันนี้
29 มิ.ย. 2555

นักวิเคราะห์ประเมินดัชนีเช้าวันนี้แกว่งปรับฐานลงหลังปรับขึ้น 3 วันติดกัน ผิดหวังอียูซัมมิทวันแรกไม่คืบหน้า รอผลวันนี้
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยวันนี้น่าจะแกว่งปรับฐานลงแต่ไม่มาก หลังปรับขึ้น 3 วันติดกัน อาจมีแรงขายทำกำไรออกมาในช่วงรอผลการประชุมอียูซัมมิท ซึ่งเมื่อวาน (28 มิ.ย.) การประชุมอียูวันแรกได้ข้อสรุปจะมีการออกมาตรกากระตุ้นเศรษฐกิจมูลค่า 1.2 แสนล้านยูโร แต่น้อยกว่าที่เป็นข่าวเดิมก่อนหน้าที่ 1.3 แสนล้านยูโร อาจทำให้ตลาดผิดหวัง แต่ก็ต้องรอผลการประชุมวันนี้จะมีมาตรการอื่นเพิ่มเติมหรือเปล่า
นักลงทุนอยู่ในช่วงการลงทุนแบบระมัดระวังรอผลการประชุมวันนี้ มองแนวรับ 1,160 จุด แนวต้าน 1,175-1,180 จุด
"ตลาดภูมิภาคเช้านี้ก็บวกลบกระจัดกระจาย หุ้นไทยก็คงจะแกว่งแบบกรอบปรับฐานแคบ แต่อาจมีการขายทำกำไร ระหว่างวันก็คงจะผันผวน" นายอภิชาติ กล่าว